32005R0681
L 110/21
JURNALUL OFÍCIAL AL UNIUNII EUROPENE
REGULAMENTUL (CE) NR. 681/2005 AL COMISIEI
din 29 aprilie 2005
de modificare a Regulamentului (CE) nr. 1973/2004 în ceea privește condițiile pentru a beneficia de plăți pe suprafață pentru inul destinat producției de fibre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 110 alineatul (2) prima liniuță punctul (iii),
întrucât:
(1)
Regulamentul (CE) nr. 1973/2004 al Comisiei din 29 octombrie 2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din regulamentul menționat anterior și utilizarea terenurilor retrase din circuitul agricol pentru producția de materii prime (2) prevede în special condițiile care trebuie îndeplinite pentru a beneficia de plăți pe suprafață pentru inul destinat producției de fibre.
(2)
În conformitate cu articolul 56 alineatul (1) litera (b) punctul (i) din Regulamentul (CE) nr. 1973/2004, utilizarea soiurilor prevăzute în anexa V la regulamentul menționat anterior este o condiție pentru a beneficia de plăți pe suprafață pentru inul destinat producției de fibre. Cu toate acestea, în cadrul plăților cuplate stabilite de Regulamentul (CE) nr. 1782/2003, condiția respectivă de eligibilitate nu se justifică, ținând seama de faptul că suma pe hectar pentru plățile cuplate de in și de alte culturi arabile este identică. În sistemul decuplat, nici o dispoziție nu face trimitere la catalogul soiurilor de in. Prin urmare, în scopul simplificării, condiția respectivă ar trebui abrogată.
(3)
Prin urmare, Regulamentul (CE) nr. 1973/2004 ar trebui modificat în consecință.
(4)
Întrucât Regulamentul (CE) nr. 1973/2004 se aplică cererilor de ajutor depuse pentru anii de comercializare care încep la 1 ianuarie 2005, prezentul regulament ar trebui să se aplice de la data respectivă.
(5)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 1973/2004 se modifică după cum urmează:
1.
La articolul 56 alineatul (1), se elimină litera (b) punctul (i);
2.
Anexa V se elimină.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică cererilor de ajutor depuse pentru anii de comercializare care încep la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2005.